Inflasie bly bestendig | Maroela Media
Die 5.9% verteenwoordig die styging in pryse vanaf Maart 2012 tot Maart 2013.
Pryse het gemiddeld met 1.2% van Februarie 2013 tot Maart 2013 gestyg. Die VPI verteenwoordig die prysvlak van goedere en dienste waarop huishoudings hul inkomste spandeer. Statistiek Suid-Afrika (Stats SA) het gesê kos en nie-alkoholiese drank se prysindeks het in Maart met 0.1% gedaal. Alkoholiese drank en tabak se prysindeks het met 2.8% gestyg, hoofsaaklik weens die styging in aksynsbelasting.
Die prysindeks vir behuising en dienste te make met behuising het van Februarie tot Maart met 0,8% gestyg, hoofsaaklik weens die 1.2% styging in huurgeld vir behuising. Die koste van vervoer het met 2.7% gestyg weens die petrolprysverhoging van 81c per liter.
Provinsies met ŉ jaarlikse inflasiekoers laer of gelykstaande aan die algemene inflasie was die Vrystaat (5.9%), Limpopo (5.9%), KwaZulu-Natal (5.8%), Noordwes (5.8%), Noord-Kaap (5.7%), Mpumalanga (5.7%), Wes-Kaap (5.6%) en die Oos-Kaap (5.5%).
Gauteng is die enigste provinsie met ŉ jaarlikse inflasiekoers hoër as die algemene inflasie teen 6.2%.